钦定古今图书集成/明伦汇编/官常典/第389卷 > 刘永澄
## 钦定古今图书集成/明伦汇编/官常典/第389卷 > 刘永澄

按《明外史》本传：“永澄，字静之，宝应人。八岁读文信国
《正气歌》《衣带赞》，即为位，朝夕拜之。举万历二十九年
进士，不好吏事。谒选为顺天教授，勉诸生以圣贤，严
程课，饬行检，束修之馈不及于门，学者称为淮南夫
子。迁国子学正，雷震郊坛。李廷机为礼部，具修省事
宜，不及求言。永澄上书曰：‘灾异求直言，自汉唐迄本
朝，未之有改也。往万安刘吉恶闻人言灾异，诏中不
及朝政，邹汝愚疏论之，炳烈千古。然则塞谔谔之门，
务容容之福者，可谓朝廷有人乎？故为公报主计，无
如开言路；为永澄报公计，亦无如请公开言路’。”廷机，
永澄座主也，得书默然。楚宗妖书、京察诸事起，永澄
将具疏有所纠弹，适其父至京师，焚其草而止。满三
载，当迁官，永澄喟然曰：“阳城为国子师，斥诸生三年
不省亲者，况身为国子师乎？”遂引疾归。家徒四壁立，
绝不干谒。有司李三才雅敬永澄而惮其方介，每见
辄屏去服御，蔬布相对。同年生为扬州推官，念其贫，
吏人有所求者，令以金进，永澄峻却之，曰：“所求当得，
何以金为？所求不当”得，又何以金为？君！真所谓不知
故人者也。居恒寡交游，惟与顾宪成、高攀龙、刘宗周、
文震孟善，以风节相期。四十年，起兵部职方主事；病
不能赴，卒于家，年三十七。刘宗周曰：“静之好论古人
得失，尝曰：‘古人往矣，千载之下为吾检点；安知千载
之下更无检点我者’？”其刻励自任如此。